**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat a Közterület-felügyelet tevékenységét érintő döntések meghozatalára**

A Tisztelt Közgyűlés 2019. november 28-i döntése alapján Szombathely Megyei Jogú Város Közterület-felügyelet 2020. január 1. napjával beolvadt Szombathely Megyei Jogú Város Polgármesteri Hivatalába. A Közterület-felügyelet által ellátott közfeladatokat 2020. január 1. napjától Szombathely Megyei Jogú Város Polgármesteri Hivatala Hatósági Osztály Közterület-felügyelet látja el. Az átszervezést követően elért eredmények az alábbiak szerint foglalhatók össze.

1. A közterületen járőrszolgálatot ellátó felügyelők létszámának növelése a Közterület-felügyelet beolvadását követően kiemelt célként került meghatározásra. Hiszen a Közterület-felügyelet szerteágazó feladatai közül a városlakók számára is az a legfontosabb, hogy érzékeljék a folyamatos közterületi jelenlétet. A Tisztelt Közgyűlés által hozott, létszámfejlesztésekről szóló döntések megteremtették az alapját annak, hogy 6 újabb felügyelő végezheti feladatát és működhet közre Szombathelyen a közrend, közbiztonság, a közterületek rendjének és tisztaságának védelmében. A 6 újabb felügyelő hárommal több járőrpárost jelent, vagyis a közterületi jelenlétet sikerült megduplázni. Ez a létszámbővítés jóval hatékonyabb ellenőrzéseket eredményez, hiszen egy párosnak ezentúl jelentősen kisebb körzetet kell bejárnia. A Közterület-felügyelet irodavezetője ez alapján vizsgálja felül és alakítja majd ki a 2021. január 1. napjától érvényes járőrkörzeteket és szolgálatvezénylést.
2. 2020. július elején megkezdődött a közterületen észlelt hibák bejelentő rendszerének működése, amely új alapokra helyezte a közterületen észlelt problémák gyors és hatékony megoldását. A rendszerbe az első 3 hónap alatt, szeptember végéig 326 bejelentés érkezett (ez a szám azóta is folyamatosan növekszik), amelyek esetében a bejelentés továbbításra került a javítási munkákért felelős szerv felé.
3. A felügyelet az idei nyártól a kötelező feladatai mellett esélyegyenlőség szempontjából hátrányos helyzetű célcsoportot segítő feladatot is ellát. A Fogyatékkal Élőket és Hajléktalanokat Ellátó Nonprofit Kft. 11-es huszár úti Fogyatékos Embereket Segítő Szolgáltatások Intézménye előtt a felügyelő járőrök a forgalmasabb időszakokban az intézményhez érkező, illetve az onnan távozó fogyatékkal élők számára nyújtanak segítséget az úton történő átkísérésében.
4. Kutyabarát intézkedéseikkel a közterület-felügyelők kiveszik a részüket a felelős állattartás szabályainak megismertetéséből, amely program nemcsak a felelős kutyatartás szabályainak betartásához, hanem a szombathelyi közterületek tisztaságához is hozzájárul.
5. A Tisztelt Közgyűlés 2020. június 25-i döntését követően a Közterület-felügyelet a feladatellátása során fokozott jelenlétet biztosított a frekventált, elsődlegesen belvárosi helyszíneken a koldulás, illetve a közterületi szeszesital-fogyasztás visszaszorítása érdekében. A belváros közbiztonságának növelése és annak megszilárdítása érdekében jelenleg is állandó járőrpár hajtja végre a közterületi ellenőrzéseket, illetve teszi meg a szükséges helyszíni intézkedéseket. A térfigyelő ügyeleti szolgálat is kiemelt figyelmet fordít az érintett helyszínekre.
6. A tudatmódosító szerek hatása alatt álló személyek közterületen való jelenlétének visszaszorítása érdekében a Közterület-felügyelet együttműködött a Szombathelyi Rendőrkapitánysággal. Az együttműködés keretében a Szombathelyi Rendőrkapitányságot 3.000.000,- Ft támogatásban részesítette az Önkormányzat a Fő téri járőrszolgálat bővítésének feladatellátására, elősegítve a Belvárosi Rendőrőrs hosszabb ideig tartó, megerősített működtetését.
7. A város területén, kiemelten a Parkerdőben rendszeressé vált illegális szemétlerakás megelőzése, megakadályozása érdekében a Közterület-felügyelet javaslatára mobil kamerák kerültek kihelyezésre a szemétlerakással érintett területeken. Az ezek által közvetített képeket a kollégák kiemelten figyelik, és hulladéklerakás észlelése esetén, a Rendőrséggel együttműködve azonnal intézkednek. A kamerakihelyezések eredményesek voltak, hiszen a mobilkamerák által megfigyelt területeken számos tettenérés történt, és a korábbi gócpontokon látványosan csökkent az illegális hulladéklerakás mértéke.
8. A Közterület-felügyelet kiváló együttműködést tart fent a társrendészeti, rendvédelmi szervekkel, más hatóságokkal. Az elmúlt hónapokban a Rendőrséggel közösen több, összehangolt ellenőrzést hajtottak végre a belváros frekventált területein, illetve a szolgáltatóházak környékén, ahol a közterületi szeszesital-fogyasztás tilalmának megszegése és más szabálysértések miatt is eljártak. A Rendőrséggel és a kereskedelmi hatósággal közös, összehangolt ellenőrzésre is sor került, ahol a társhatóságok a maszkviselési kötelezettség betartását, valamint annak az üzletek üzemeltetői által történő betartatását ellenőrizték.
9. A Közterület-felügyelet a koronavírus járvány elleni szombathelyi védekezésben is közreműködik. Jelenleg is ellátott feladatuk a szombathelyi lakcímen járványügyi megfigyelés, illetve karantén alá helyezett állampolgárok részére az alapvető élelmiszerekből, gyógyszerekből és meleg ételből álló, a Pálos Károly Szociális Szolgáltató Központ és Gyermekjóléti Szolgálat által összekészített ellátmányok kiszállítása.
10. **A Közterület-felügyelet működését érintő további javaslatok**
11. *Szabálytalanul várakozó járművek*

A városban az egyik legégetőbb közterületi problémát a szabálytalanul várakozó járművek nagy száma jelenti. Ezek a közlekedési szabályokat megszegő járművek több esetben ráadásul olyan helyeken (pl. katasztrófavédelmi, tűzoltósági felvonulási területeken) várakoznak, ahol annak súlyosabb következményei is lehetnek. Ezekben az esetekben a közterület-felügyelő által kiszabott helyszíni bírság még nem oldja meg azt a problémát, hogy a szabálytalanul elhelyezett jármű akadályt képez.

A közterület-felügyeletről szóló 1999. évi LXIII. törvény (a továbbiakban: Kftv.) lehetőséget biztosít arra, hogy a felügyelő – az üzemben tartó értesítése mellett – elszállítással eltávolítsa a közterületen szabálytalanul elhelyezett járművet, ha az a közúti forgalom biztonságát vagy a közbiztonságot veszélyezteti. Ezért javaslatot teszek arra, hogy kerüljön kidolgozásra arra vonatkozó javaslat, hogy bizonyos esetekben alkalmazza-e a Közterület-felügyelet a szabálytalanul elhelyezett jármű elszállítással történő eltávolítását. A vizsgálat térjen ki az alkalmazás lehetőségére és eseteire, a jogszabályi háttérre, a várható költségigényre, valamint az erre vonatkozóan megkötendő szerződés esetleges tartalmi elemeire is.

1. *A szolgáltatóházak környékének problémái*

A városlakók – kiemelten a lakótelepeken élők – érzékelik, hogy a szolgáltatóházak környékén sajnos több esetben történnek szabályszegések. A leggyakrabban előforduló szabálysértés a közterületen történő szeszesital-fogyasztás.

A Közterület-felügyelet ezeken a helyszíneken kiemelt figyelmet fordít a közterületen történő szeszesital fogyasztás megelőzésére, megszüntetésére, megakadályozására. A térfigyelő ügyeleti szolgálat a kamerarendszer és a hangszóró használatával, a járőrök pedig naponta több alkalommal történő személyes megjelenéssel ellenőrzik a jogszabályok betartását. Tettenérés esetén a szükséges intézkedést minden esetben megteszik.

Az elmúlt hetekben több alkalommal a Rendőrséggel közös ellenőrzés is történt. A fokozott ellenőrzéseknek köszönhetően több érintett helyszínen is javult a helyzet, amelyet a lakosság visszajelzései is mutatnak.

A Közterület-felügyelet természetesen továbbra is kiemelt figyelmet fordít ezekre a helyekre, amelynek eredményességét a fent említett létszámnövekedés is elősegíti.

Sajnos a szolgáltatóházak környékén jellemző a szemetelés is. A közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet a közösségi együttélés alapvető szabályaként határozza meg, hogy „üzlet üzemeltetője köteles gondoskodni az ingatlan előtti közterület, járda, az úttest és a járda közötti terület, valamint járda hiányában 1 m széles területsáv folyamatos tisztántartásáról”. Javaslom a fenti meghatározás kibővítését „a gépjármű parkoló és a járda közötti zöld terület”-tel is. Ez a kiegészítés ezen a területen is az üzemeltető kötelességévé tenné a folyamatos tisztántartást. A módosított rendelet alapján pedig a közterület-felügyelők ezeken a helyeken történő elmulasztás esetén is kiszabhatnák az ötvenezer forintig terjedő helyszíni bírságot, amelynek hiányában akár százötvenezer forintig terjedő közigazgatási bírsággal is sújtható az elkövető.

A fenti módosítást tartalmazó rendelettervezet 2020. november 1. napjától lépne hatályba. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

1. **A térfigyelő kamerarendszer fejlesztése**
2. *A térfigyelő kamerák rendszerének felülvizsgálata*

151/2020. (VI.25.) Kgy. sz. határozatában a Közgyűlés felkérte a jegyzőt, hogy vizsgálja felül a térfigyelő kamerák működésének jelenlegi rendszerét. A térfigyelő kamerák működése jelenlegi rendszerének felülvizsgálata megtörtént, annak eredményéről az alábbiakban számolok be. A Közterület-felügyelet hivatali helyiségében létesített közbiztonságú célú térfigyelő kamerarendszer napi 24 órában működik. Jelenleg a felügyelet 78 db kamerával van ellátva, amelyet éjszaka és nappal egyaránt ellenőriznek a kollégák, minimum 2 fővel. Összetételüket tekintve 1 fő diszpécser, aki egyben a Szolgálatirányítási Központ vezetője, illetve 1 fő operátor. Őket segítik a Szombathelyi Rendőrkapitányság hivatásos állományú tagjai, mind kamerafigyelésben, mind reagáló szolgálat tekintetében. Amennyiben a rendőri állomány is teljes, abban az esetben a párosok vegyesen vannak szolgálatba vezényelve a hathatós intézkedések lefolytatása érdekében.

A Közterület-felügyelet számos esetben előzött meg az észlelésekkel szabálysértéseket, amelyek végkifejletüket tekintve akár bűncselekményt is megvalósíthattak volna. Több esetben valós, megtörtént bűncselekmény elkövetőit sikerült tetten érniük, illetve a rendőrhatóság által elfogni. A kamerarendszer segítségével bűncselekmények elkövetőinek utólagos felderítése és személyazonosság megállapítása is sikeresen megtörtént, de adott esetben a közúti közlekedési balesetekben is hathatós segítség volt a kamerafelvételek elemzése.

Fentiek alapján megállapítható, hogy Szombathely város lakosságának biztonságérzetéhez nagy mértékben hozzájárul a kamerarendszer létezése és annak folyamatos 24 órás figyelése, illetve kellő esetben a cselekményekre való azonnali reagálás. A közterületen elkövetett cselekmények megelőzése és az esetleges elkövetőkkel szemben alkalmazott intézkedések eredményes végrehajtásához a Közterület-felügyelet és a rendőrhatóság gerincét képezi a kamerarendszer működése, ezért annak jelenlegi rendszerén módosítani nem szükséges.

1. *Analóg kamerák cseréje*

A térfigyelő kamerarendszer részét képező kamerák egy kisebb hányada még analóg, amelyek már elavultak, a képminőség, üzembiztonság, költséghatékonyság szempontjából mindenképpen időszerűvé vált a cseréjük. 14 fontosabb, analóg kamerával felszerelt helyszín esetében látjuk indokoltnak az analóg kamerák cseréjét, modernebb, költséghatékonyabb, jobb minőségű képet közvetítő digitális kamerákra. Az analóg kamerák, valamint a nagyobb háttérigény miatt a monitor, kliensek cseréjére indikatív árajánlatot kértünk, amely alapján valamennyi kamera cseréje hozzávetőlegesen bruttó 39 millió forintból valósulhatna meg.

Javaslatot teszek arra, hogy a helyszínek és az ajánlat kerüljön tételesen megvizsgálásra, és kerüljön a márciusi Közgyűlés elé, amely a rendelkezésre álló 2021. évi költségvetési forrás tükrében tud döntést hozni arról, hogy mely kamerák kerüljenek lecserélésre.

1. *Parkerdei mobil kamerák*

A Parkerdő területén rendszeressé vált illegális szemétlerakás megelőzése, megakadályozása érdekében tett intézkedések részeként már júniusban, a 89/2020. (VI.9.) Pm. számú határozattal döntést hoztam arról, hogy a Szombathelyi Erdészeti Zrt. a már 2013 októberében három helyszínen telepített 7 db kamerát a korábbi megállapodáshoz hasonló feltételekkel átadja Szombathely Megyei Jogú Város Polgármesteri Hivatala kezelésébe, integrálva a Közterület-felügyelet jelenlegi rendszerébe.

A fenti határozatban a Kftv. 7. § (3) bekezdése alapján a Közterület-felügyelet javaslatára jóváhagytam az alábbi közterület képfelvevővel történő megfigyelését: a Jégpince utca – Középhegyi utca – Erdei Iskola utca – Szombathely közigazgatási határa által határolt területen található közterületek. Az intézkedés sikeres volt, hiszen a fenti területen 10 tettenérés is történt, így az érintett közterületeken továbbra is indokoltnak tartjuk a kamerákkal történő megfigyelést.

Közös érdekünk, hogy Szombathely minden része, így a parkerdei városrész és annak erdei is tiszták, hulladéktól mentesek legyenek. Ezen cél, a parkerdei illegális hulladéklerakás megszüntetése érdekében az Erdészeti Zrt.-vel az utóbbi hónapokban kiváló volt az együttműködés.

Ennek keretében a Zrt. további 2 db kamera beszerzéséről gondoskodott, amelyet a korábbi kamerákhoz hasonlóan üzemeltetne és tartana karban azzal, hogy a kamera illeszkedne a városi térfigyelő kamerarendszerbe, állandó megfigyelésére pedig a Közterület-felügyeleten kerülne sor. Az üzemeltetésre vonatkozóan a korábbiakhoz hasonló feltételek szerinti megállapodás megkötésére teszek javaslatot.

1. *Új helyszínek kijelölése*

148/2020. (VI.25.) Kgy. számú határozatában a Közgyűlés a Kftv. 7. § (3) bekezdése alapján 14 közterületet jelölt ki képfelvevővel történő megfigyelésre, ahol a mobil kamerák váltakozva vannak kihelyezve. Az utóbbi időben érkezett tapasztalatok és jelzések alapján a városban több helyen, főleg a szelektív hulladékgyűjtő szigetek környékén indokolt ezen helyszínek bővítése.

Fentiek alapján a Közterület-felügyelet javaslatára az alábbi közterületi ingatlanok képfelvevővel történő megfigyelésére teszek javaslatot:

* 8205/12 hrsz. (Hunyadi János út 51. melletti szelektív hulladékgyűjtő sziget);
* 12412 hrsz. (Szent Imre herceg útja és Németh László utca kereszteződésében található szelektív hulladékgyűjtő sziget);
* 6615/24 hrsz. (Szent Márton utca 10. melletti szelektív hulladékgyűjtő sziget);
* 4362 hrsz. (Kilátó út 29. előtti téren található szelektív hulladékgyűjtő sziget).

1. **A képviselők kapcsolattartása a Közterület-felügyelettel**

Fontosnak tartom, hogy a Közterület-felügyelet működése az önkormányzati képviselők számára is megismerhető, átlátható legyen, arra vonatkozóan közvetlenül is tudjanak javaslatot tenni.

A felügyelet 2020. szeptember 1. napjától hivatalban lévő új irodavezetője, Ágoston Sándor már jelenleg is folyamatos kapcsolatban van a testület több tagjával, de célszerű lenne egy erre szolgáló állandó fórum létrehozása. Ezért javaslatot teszek arra, hogy legalább negyedévente egyszer az önkormányzati képviselők kerüljenek meghívásra a Közterület-felügyelet Ady téri épületébe, ahol lehetőség van az elmúlt időszak tapasztalatainak, a város aktuális problémáinak és a következő időszak fontosabb teendőinek megvitatására. A Közterület-felügyelet és vezetői természetesen ettől függetlenül is bármikor a városi képviselők rendelkezésére állnak.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2020. október 22.**

**(: Dr. Nemény András :)**

**HATÁROZATI JAVASLAT**

**…/2020. (X.29.) Kgy. számú határozat**

Szombathely Megyei Jogú Város Közgyűlése a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és az alábbi döntéseket hozta:

1. A Közgyűlés a Közterület-felügyelet Polgármesteri Hivatalba történt beolvadását követően eszközölt változtatásokról szóló összefoglalót tudomásul veszi.
2. A Közgyűlés felkéri a jegyzőt, hogy szakmai indokok alapján, a jogszabályi háttér, a várható költségigény, valamint az erre vonatkozóan megkötendő szerződés figyelembevételével vizsgálja meg annak lehetőségét, hogy milyen indokolt esetekben alkalmazza a Közterület-felügyelet a szabálytalanul elhelyezett jármű elszállítással történő eltávolítását, és javaslatát terjessze a Közgyűlés 2021. márciusi ülésére.
3. A Közgyűlés felkéri a polgármestert és a jegyzőt, hogy vizsgálja meg az analóg közterületi térfigyelő kamerák cseréjének lehetőségét, és a rendelkezésre álló 2021. évi költségvetési forrás tükrében javaslatát terjessze a Közgyűlés 2021. márciusi ülésére.
4. A Közgyűlés a közterület-felügyeletről szóló 1999. évi LXIII. törvény 7. § (3) bekezdése alapján a Közterület-felügyelet javaslatára jóváhagyja a Szombathelyi Erdészeti Zrt. tulajdonában lévő 2 db mobil kamera átadását Szombathely Megyei Jogú Város Polgármesteri Hivatala részére, az alábbi feltételekkel:
5. a Szombathelyi Erdészeti Zrt., mint tulajdonos a megállapodás hatálya alatt gondoskodik a kamera működőképességéről, annak üzemképes állapotban tartásáról;
6. továbbá gondoskodik a kamera félévente esedékes karbantartásáról és megfizeti az ennek kapcsán felmerülő költségeket;
7. Szombathely Megyei Jogú Város Önkormányzatát, illetve Polgármesteri Hivatalát semmilyen költség nem terheli a kamerák üzemeltetésével, karbantartásával kapcsolatban;
8. a felmerülő valamennyi költséget a Szombathelyi Erdészeti Zrt. fedezi.
9. A Közgyűlés felkéri a jegyzőt, hogy a 6. pontban foglalt kamerák átadásával-átvételével kapcsolatos feladatokat hajtsa végre.
10. A Közgyűlés a közterület-felügyeletről szóló 1999. évi LXIII. törvény 7. § (3) bekezdése alapján – a Közterület-felügyelet javaslatára – az alábbi közterületeket jelöli ki képfelvevővel történő megfigyelésre:

* 8205/12 hrsz.
* 12412 hrsz.
* 6615/24 hrsz.
* 4362 hrsz.

1. A Közgyűlés felkéri a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.
2. A Közgyűlés felkéri a jegyzőt, gondoskodjon arról, hogy legalább negyedévente egyszer az önkormányzati képviselők kerüljenek meghívásra a Közterület-felügyelet Ady téri épületébe az elmúlt időszak tapasztalatainak, a város aktuális problémáinak és a következő időszak fontosabb teendőinek megvitatása céljából.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1., 4-8. azonnal

2-3. 2021. március havi Közgyűlés